lv en it lv lv en fr en lv en fr en lv en lv lv lv lv en en lv lv lv lv lv lv sl lv lv lv lv lv lv lv lv lv lv lv lv lv lv en en en lv lv fi lv lv lv lv lv en lv lv en lv lv lv lv ca en en en lv lt en en en fa en en en en en en en lv en
Piedzīvojumi pirms sākuma – N.R.
October 1, 2017February 10, 2020No Comments on Piedzīvojumi pirms sākumaTravel
Šos stāstus nekad nesāku rakstīt pirms esmu atgriezies no ceļojuma, kur nu vēl pirms esmu izbraucis no mājām, taču šeit piedzīvojumi sākās jau pirms brauciena, tāpēc nolēmu aprakstīt dažas no niansēm jau laicīgi, pirms piemirsies.
Kur tad nu šoreiz dosimies? Kad bija pagājis maģiskais laika sprīdis starp iepriekšējo ceļojumu un to brīdi, kad atkal galvā sāk šaudīties trakas idejas (parasti šis brīdis ir pāris dienas), sāku pētīt pasaules karti un meklēt nākamo ceļojumu. Sākumā biju plānojis doties uz dienvidameriku, taču, tā kā šoreiz esam ierobežoti uz skolnieku brīvlaikiem, nekādi neizdevās atrast izdevīgas aviobiļetes. Iemetot aci mūsu pasaules ceļojumu kartē uzreiz ir skaidrs, kuros reģionos baltie laukumi ir visplašākie, tāpēc, kad Google Flights ieraudzīju lētas biļetes uz Dienvidāfriku, daudz nedomādams tās arī iegādājos.
Šī valsts gan ceļojumu ideju plauktā parādījās jau pirms dažiem gadiem, kad, lasot Oliveram priekšā Radjarda Kiplinga “Blēņu stāsti maziem bērniem” uzdūros stāstam par Zilonēnu, kuru labi atceros arī no savas bērnības. Šajā stāstā visu laiku tiek atkārtots kāds teikums par Limpopo upi. Kad šo teikumu izlasīju kādu ceturto reizi, iedomājos, klau, bet kas ir šī upe? Vai tāda eksistē? Izrādās, ka jā, Limpopo atrodas Dienvidāfrikā, kur tā plūst gar Mozambikas, Zimbabves un Botsvānas robežām.
Tad nolemts, tieši zilonēna pēdās dosimies arī mēs, “uz lielo, lēno, līčoti lokoto Limpopo upi, kam krastos drudža koku biezokņi, lai uzzinātu, ko Krokodils ēd pusdienās”.
Goodbye. I am going to the great grey-green, greasy Limpopo River, all set about with fever-trees, to find out what the Crocodile has for dinner.
— Rudyard Kipling, “The elephant’s child”
Pašas biļetes es, kā parasti, meklēju ar Google Flights. Pēc tam kad atradu lētāko datumu un ērtāko savienojumu, skatījos Skyscanner, vai kādā no aģentūrām nav labākas cenas. Beigās izdevās AirFrance lidojumu nopirkt par 1279EUR kopā uz visiem trim (Oliveram turklāt ir pieaugušā cena, tātad 426EUR uz katru). Lidosim ar Airbus A380, starp lidojumiem Parīzes lidostā pavadot četras stundas, kas kopumā ir ļoti ērti un priekš tik tāla galamērķa, fantastiski izdevīgi. Pat nebiju iedomājies, ka līdz Dienvidāfrikai tiešais lidojums no Parīzes ilgst veselas vienpadsmit stundas, kas ir ilgāk kā līdz Ķīnai.
Kad biļetes bija nopirktas, sāku skatīties pārējās detaļas un kas tik nu neatklājās. Izrādās, ka Dienvidāfrikai ir ļoti strikta vīzu politika un viss nav tik vienkārši, kā piemēram, kārtojot ASV vai Ķīnas vīzas. Tad uzzināju, ka ieeja nacionālajos parkos maksā nieka 263EUR, un vizsbeidzot vēl izrādījās, ka Krūgera nacionālais parks ir malārijas epicentrs. Bet tie būtu nieki, sākumā jātiek pie vīzām.
Vienīgā Dienvidāfrikas vēstniecība, kura apkalpo Latvijas pilsoņus atrodas Zviedrijā. Vēl pavisam nesen vienīgais veids, kā iegūt vīzu, bija to apmeklēt klātienē, taču kopš pagājušā gada Februāra šis punkts ir atcelts.
Ja ļoti uzmanīgi izlasa visu mājaslapu un iedziļinās visās sīkākajās piezīmēs, kuras tik tiešām ir jāuztver nopietni, prasības var saprast. Taču tas tāpat nepaglāba no vīzas atteikuma pirmajā mēģinājumā, tāpēc uzrakstīšu visu, ko iemācījos, ja nu šī informācija noder kādam nākotnes ceļotājam.
Pieteikuma forma, rakstīta ar roku, lietojot melnu pildspalvu un drukātos burtus. Jānorāda vai nepieciešama vienreizējā vīza, vai vairākreižu vīza. Ja līdzi brauc bērns, forma jāpilda arī bērnam, taču parakstīties atļauts kādam no vecākiem.
Motivācijas vēstule, kurā brīvā formā aprakstīsi kurp vēlies doties un ko darīsi DĀR. Katrai dienai, ko pavadīsi DĀR ir jānorāda naktsmītne, pielikumā pievienojot jau veiktu rezervācijas apstiprinājumu. Vēstule nepieciešama KATRAM braucējam atsevišķa. Par to, ka bijām pielikuši tikai pusi no rezervācijām saņēmām atteikumu.
Sava galvenā bankas konta izraksts ar visiem darījumiem pēdējo 3 mēnešu periodā. Nav nepieciešams bankas zīmogs. Neizskatās, ka būtu svarīgi, cik tev ir naudas un ko ar to dari, viņi tikai ieliek ķeksi, ka prasītais ir saņemts.
Izdrukātas aviobiļetes, pievienotas katrai no iesniegtajām pieteikuma formām, atkal jau, katram atsevišķi, pat ja uz papīra ir visi vārdi un papīri ir identiski. Kopētāja viņiem neesot.
Darba devēja parakstīts un apzīmogots dokuments, kur darba devējs apliecina, kur tu strādā un ar ko nodarbojies. Forumā redzēju, ka kādai meitenei bija lielas problēmas, jo viņa norādīja, ka ir pašnodarbinātā. Iesaku šeit vienkārši iesniegt paša parakstītu dokumentu ar kaut kādu fiktīvu uzņēmumu. Neviens saturu nepārbauda.
Bankas izdruka par veiktu bankas pārskaitījumu vēstniecībai (301SEK, jeb 30EUR katram), ieskaitot (ļoti svarīgi) to, ka maksājums veikts ar parametru “OUR” (kas sedz visas komisijas). To var izvēlēties, veicot maksājumu savā bankā. Komisija par maksājumu uz Zviedriju ir aptuveni 20EUR, atkarībā no bankas. Jā, Zviedrijā ir kronas, tāpēc tāda komisija. Iesaku reģistrēties Revolut vai Transifex, kuri ļauj šo pārskaitījumu veikt bez komisijas. Tāpat uzmanieties, jo izskatās, ka no Swedbank nevienā gadījumā neaiziet pilna summa, tāpēc mēģiniet maksāt ja ne no minētajiem, tad vismaz no SEB.
Ja braucat ar bērnu, jāpievieno notariāli apstiprināta dzimšanas apliecības tulkojuma kopija (jāveic tulkojums pie oficiāla tulka, kurš var notariāli apstiprināt gan pašu tulkojumu, gan pēc tam apstiprināt arī oficiālu kopiju. Šo dokumentu obligāti jāņem līdzi arī pašā braucienā, jo vecāki bez šāda dokumenta netiek ielaisti valstī).
Pie bērna pieteikuma formas jāpievieno arī abu vecāku parakstīts dokuments, kurā brīvā tekstā apliecinat, ka uzņematies pilnu finansiālo atbildību par bērnu.
Pie bērna pieteikuma formas arī jāpievieno (vēlreiz!) abu vecāku bankas kontu izdrukas par 3 mēnešiem. Arī par šo mums bija atteikums pirmajā reizē.
Apmaksāta atpakaļceļa aploksne A5 izmērā, kurā jums sūtīs pases pēc vīzu izgatavošanas. Es nopirku A5 mīksto paciņu Latvijas Pastā un tad Zviedrijas Pasta mājaslapā nopirku sūtījumu uz Latviju. Sūtījums maksāja 13EUR, to var apmaksāt ar kredītkarti. Pēc apmaksas saņemsiet PDF failu, kurā atrodas atpakaļceļa kupons, kuru jāuzlīmē uz sagatavotās A5 aploksnes.
Apdrošināšana visam ceļojuma periodam, katram.
Divas krāsainas fotogrāfijas katram un, protams, pases.
Tātad trim cilvēkiem paņemam trīs mapītes un sākam pildīt tajās dokumentus. Šeit esmu publicējis vēstules, kuras beigās tika akceptētas. Esmu lasījis, ka dažus no šiem dokumentiem citi ceļotāji nav sūtījuši, taču es neriskētu kaut ko nesūtīt. Viņi ir ļoti skrupulozi un burtiski ieķeksē katru no prasībām, nepakļaujoties nekādiem sarunāšanas mēģinājumiem.
Katrā mapītē jābūt visiem tiem pašiem dokumentiem, nekādas kopīgās biļetes netiks akceptētas. Šeit vēlreiz PDF fails, kurā ir papildus informācija par minētajām prasībām, ieskaitot dažas lietas, kuru nebija mājaslapā. Šo dokumentu man atsūtīja pēc pirmā atteikuma, paskaidrojot, ka mums trūkst:
Accommodation for the entire stay
Letter signed by both parents taking financial responsibility of the child plus bank statements from both parents for the last three months
Kad es atbilēju, ka pirmie divi dokumenti jau bija iekļauti sūtījumā, man paskaidroja, ka dokumenti nebija 3 kopijās. Tāpat paskaidroja, ka kopijas jāsūta pa pastu vai ar kurjeru, digitāli šie dokumenti netiek akceptēti.
Visus šos dokumentus nedrīkst sūtīt ātrāk kā trīs mēnešus pirms ceļojuma. Kad viss bija sagatavots, nolēmu riskēt un sūtīt paku ar Latvijas Pastu kā ierakstītu bandroli, jo galu galā, Zviedrija taču ir tepat. Ierakstīts sūtījums ar šādu kaudzi dokumentu maksāja tikai 4EUR, kas ir daudz mazāk kā kurjers, kurš parastiem ļaudīm maksā sākot no 35EUR. Šeit sūtījumu gaidīšanas process, kura laikā secināju, ka Zviedrijas pasta pakalpojumu ātrums ir nožēlojams. Par mūsu pastu sūdzību man nav:
Aug 26. Nodota paka
Aug 27. Sūtījums pamet Latviju
Aug 29. Sūtījums iereģistrēts Zviedrijas pastā
Aug 30. Sūtījums saņemts gala pasta nodaļā un izziņots saņēmējam
Sep 05. Sūtījums izņemts
Saņemam atteikumu, jo pietrūkst dokumenti. Sagatavojam jaunu sūtījumu tajā pašā dienā. Otra paka maksā 3EUR.
Sep 05. Nodota 2. Paka
Sep 06. Sūtījums pamet Latviju
Sep 08. Sūtījums iereģistrēts Zviedrijas pastā
Sep 14. “Redirected to recipient delivery point”, pēc plkst. 12:00 “Available for Delivery”
Sep 15. Sūtījums izņemts
Sep 19. Saņemu e-pastu, ka Vīzas ir izgatavotas un tiks nosūtītas nākamajā dienā. Man arī nosūtīja sekošanas numuru, kurš sakrita ar to, ko biju uzlīmējis uz apmaksātās aploksnes, dodot man cerību, ka vīzas tik tiešām tiks nosūtītas tā, kā biju paredzējis.
Šodien ir 20. septembris un tagad gaidam, kad mūsu sūtījums uzradīsies pasta sekošanas sistēmā un varēsim gaidīt savas pases. Interesanta piezīme, mans kolēģis, kurš uz Dienvidāfriku brauks komandējumā, formas pildīja daudz uzmanīgāk (daļēji, jo es padalījos ar savu pieredzi), kā arī sūtīja dokumentus izmantojot kurjerpastu. Viņam nebija atteikumu un no nosūtīšanas līdz “Vīzas gatavas” e-pastam pagāja 12 dienas (7. Septembris – 19. Septembris).
Click to share on Twitter (Opens in new window)
Click to share on Facebook (Opens in new window)
No sniegiem līdz Dānijai
Kur tad ir Limpopo
Leave a Reply Cancel reply
Your email address will not be published. Required fields are marked *
Save my name, email, and website in this browser for the next time I comment.
Notify me of follow-up comments by email.
Notify me of new posts by email.
This site uses Akismet to reduce spam. Learn how your comment data is processed.
Rakstus šeit jau vairāk kā 20 gadus raksta Normunds.